### Beslutningstema

I denne sag orienteres Kommunalbestyrelsen om Tønder Kommunes høringssvar til Sundhedsstrukturkommissionens rapport.

### Sagsfremstilling

Regeringen har nedsat en sundhedsstrukturkommission. Sundhedsstrukturkommissionen har udarbejdet en rapport, der opstiller og belyser modeller for den fremtidige organisering af sundhedsvæsnet. Modellerne skal understøtte et forebyggende og sammenhængende sundhedsvæsen med mere lighed, og som er mere nært og bæredygtigt.

Baggrunden for nedsættelsen af Sundhedsstrukturkommissionen er blandt andet de demografiske forandringer, hvor stadig flere borgere får behov for pleje og behandling, mens der er mangel på medarbejdere og rekrutteringsudfordringer næsten alle steder i sundhedsvæsenet.

Der er også store forskelle i sundhedstilbud på tværs af landet, og de nære sundhedstilbud ikke er fulgt med udviklingen i det specialiserede sundhedsvæsen.

Kommissionen betjenes af et sekretariat, der varetages af Indenrigs- og Sundhedsministeriet med deltagelse af Finansministeriet, Økonomiministeriet samt Social-, Bolig- og Ældreministeriet.

Sundhedsstrukturkommissionens rapport blev offentliggjort den 11. juni 2024, og der var høringsfrist den 6. august 2024.

Alle landets borgmestre, rådmænd på sundheds- og ældreområdet og KL’s bestyrelse har indgivet et fælles høringssvar til Sundhedsstrukturkommissionens afrapportering. Herudover har Sundhedsudvalget i Tønder Kommune indgivet et høringssvar, som blev gennemgået og godkendt på et ekstraordinært møde den 5. august 2024. Begge høringssvar fremgår som bilag.

### Indstilling Vicekommunaldirektøren indstiller,

|  |  |
| --- | --- |
| at | Kommunalbestyrelsen tager orienteringen til efterretning. |

### Beslutning

Orienteringen taget til efterretning.